— Для мяне 500 долараў сёння і два гады назад — прыблізна аднолькавая сума. Я не магу сказаць, што вельмі адчуў змены коштаў у беларускіх крамах. Калі нешта набываць за мяжой, то як яно каштавала два гады назад, так прыблізна і каштуе. Адзінае, што выклікала пэўныя турботы, гэта павышэнне мытных пошлін на аўтамабілі. Паколькі я з'яўляюся аматарам дарагой аўта- і мотатэхнікі, то на сённяшні дзень я стаў больш абмежаваны ў сваіх апетытах. У астатнім маё жыццё і настроі не змяніліся за апошнія два гады. Натуральна, я ведаю пра леташнія настроі ў грамадстве, пра праблемы з валютай, рост цэн. Але гэтыя праблемы найперш закранулі тых, хто атрымлівае заробак у беларускіх рублях. Калі ж даходы ў валюце, то ўсё выглядае параўнальна нядрэнна.